इक्क दिन इआं गै जंगलै-जाड़ै च फिरदे फरांदे हुट्टिऐ ओ इक्क रुख्खै हेठ बसोने लेई जाई बैठा। उस रुख्खै पर इक्क तोता ते मैनां आपूं च गल्लां करा कर्दे हे। तौले गै राजकमारा दा ध्यान बी इंदिएं गल्लें पास्सै होइ गेआ। तोता मैनां गी उस्सै हारा दी गै गल्ल स्नार्दा हा जिसगी गले च पाने कन्नै मुंआं दा फुल्ल किर्दे हे ते अक्खियें चा मोती। तोते नै इस सरबंधै च मैनां गी ए बी गल्ल दस्सी जे ओ हार गुण तां गै दिंदा ऐ जेकर उस्सी गल पाने आले दा मन सच्चा सुच्चा होऐ, ते जेकर कोई खुट्टे दिला आला उसी अपने गले च पाई लै तां हार अपने गुण छपैली रख़दा ऐ। मैंनां दे पुच्छने पर तोते नै दस्सेआ जे इस बेल्लै ओ हार इक्क पापी राजकमारी नै धोखे कन्नै सांबी लेदा ऐ, ते सुख देने दै थाह्र ओ हार ओदे दुखै दा कारन बनी गेदा ऐ।